《自道场山至何山读故人洪舜俞内翰诗刻追和》
宋代·程公许

褊性不谐俗，泛梗归无家。
故人右扶风，双旌拥崇牙。
款门及暇日，褰裳蹑飞霞。
维南古道场，诸天集毗耶。
巍撑凤骞舞，岌起龙腾拿。
坡仙旧诗刻，清芬郁天葩。
云表塔标峻，具区帆影赊。
万象森凑泊，穷探忽谽谺。
金舆度窈窕，翠幄巧蔽遮。
昔贤此幽棲，禅扉寂无哗。
萧爽万竿竹，芬甘一瓯茶。
清泉茁兰茗，黄粉飘松花。
意疑人境外，身漾天汉槎。
浮生能几何，鹜智那有涯。
神龟宝巾笥，曳尾宁坳洼。
所嗜在间旷，何心事雄夸。
洪岩石交旧，岁晚蔗境佳。
心源秋水澹，艺苑春容奢。
冢上木遽拱，海山枣如瓜。
今古一转烛，聚散犹抟沙。
暮江趣浮鷁，城树喧棲鸦。
愿言借一窗，炉香繙楞伽。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。